‘สภาพัฒน์’ยันรัฐเมินร่วมทุนโครงการทวาย
สศช.ยันรัฐบาล &#8220;ไม่ลงขัน&#8221; ลงทุนโดยตรงในนิคมฯท่าเรือน้ำลึกทวาย
20 พ.ย. 2555

สศช.ยันรัฐบาล “ไม่ลงขัน” ลงทุนโดยตรงในนิคมฯท่าเรือน้ำลึกทวาย
นายอาคม เติมพิทยาไพสิฐ เลขาธิการคณะกรรมการพัฒนาการเศรษฐกิจและสังคมแห่งชาติ (สศช.) เปิดเผยว่า รัฐบาลไทยยืนยันให้การสนับสนุนและช่วยเหลือให้โครงการนิคมอุตสาหกรรมและท่าเรือน้ำลึกทวาย ส่วนการให้ความช่วยเหลือทางการเงินมีหลายแนวทางและยังอยู่ในขั้นตอนการพิจารณาของอนุกรรมการร่วมไทยเมียนมาร์
ทั้งนี้ การสนับสนุนการลงทุนโครงการทวายมีทั้งรูปแบบ อาทิ การจัดตั้งนิติบุคคลเฉพาะกิจ หรือเอสพีวี หรือบริษัทร่วมทุนฯ ที่มีรัฐวิสาหกิจของไทย นักลงทุนอาเซียนหรือนอกอาเซียนเข้าไปถือหุ้น โดยมีบริษัท อิตาเลียนไทยฯ ถือหุ้นใหญ่ เช่น การลงทุนไฟฟ้าอาจจะมีบริษัท อีแกท อินเตอร์ หรือราชบุรีโฮลดิ้ง เข้าร่วมลงทุนในโครงการโรงไฟฟ้า
“รัฐบาลไทยไม่ต้องใส่เงินลงทุนในโครงการทวายก็ได้ แต่จะสนับสนุนให้รัฐวิสาหกิจเข้าไปลงทุนแทน ซึ่งบริษัทร่วมทุนฯ สามารถกู้เงินจากแหล่งต่างๆ ไปลงทุนได้อยู่แล้ว ขณะที่รัฐบาลไทยให้ความช่วยเหลือได้ โดยให้ปล่อยกู้โดยตรงกับรัฐบาลเมียนมาร์เพื่อลงทุนโครงสร้างพื้นฐานเชื่อมนิคมฯ กับชายแดนไทยเมียนมาร์” นายอาคม กล่าว
ก่อนหน้านี้คณะกรรมการร่วมระดับสูงไทยเมียนมาร์ เพื่อการพัฒนาเขตเศรษฐกิจพิเศษทวายและพื้นที่โครงการที่เกี่ยวข้อง หรือ JHC เห็นชอบเร่งรัดโครงการเร่งด่วน 8 โครงการ ได้แก่ 1.ถนน 2.ท่าเรือน้ำลึก 3.นิคมอุตสาหกรรม 4.โรงไฟฟ้าระยะเริ่มแรก 5.น้ำและระบบบำบัดน้ำเสีย 6.ระบบโทรคมนาคม 7.การพัฒนาชุมชนและการย้ายถิ่นฐาน และ 8.รถไฟความเร็วสูง